Ehdotus NEUVOSTON PÄÄTÖS lisäpöytäkirjan allekirjoittamisesta Euroopan unionin ja sen jäsenvaltioiden puolesta Euroopan talousyhteisön ja Islannin tasavallan väliseen sopimukseen ja sen väliaikaisesta soveltamisesta Kroatian tasavallan Euroopan unioniin liittymisen johdosta /* COM/2014/088 final - 2014/0045 (NLE) */





PERUSTELUT Sopimus Euroopan talousyhteisön ja Islannin tasavallan välillä, jäljempänä ’sopimus’, allekirjoitettiin 22. heinäkuuta 1972, ja se tuli voimaan 1. huhtikuuta 1973. Liitteenä oleva ehdotus muodostaa oikeudellisen välineen, jolla allekirjoitetaan lisäpöytäkirja Euroopan talousyhteisön ja Islannin tasavallan väliseen sopimukseen Kroatian tasavallan Euroopan unioniin liittymisen johdosta, jäljempänä ’lisäpöytäkirja’, ja sovelletaan sitä väliaikaisesti. Kroatian tasavallan liittymisasiakirjan mukaan Kroatia liittyy Euroopan unionin ja sen jäsenvaltioiden allekirjoittamiin tai tekemiin kansainvälisiin sopimuksiin kyseisiin sopimuksiin liitettävällä pöytäkirjalla. Neuvosto valtuutti 24. syyskuuta 2012[1] komission aloittamaan neuvottelut näiden pöytäkirjojen tekemisestä kyseisten kolmansien maiden kanssa. Neuvottelut Islannin kanssa käytiin samassa yhteydessä kuin neuvottelut Euroopan talousalueesta tehdyn sopimuksen mukauttamisesta vuosina 2009–2014 Euroopan unionin laajentuessa Kroatiaan, ja ne saatiin menestyksekkäästi päätökseen parafoimalla lisäpöytäkirja. Ehdotetulla lisäpöytäkirjalla Kroatian tasavalta otetaan ETA-sopimuksen sopimuspuoleksi ja velvoitetaan EU laatimaan sopimus todistusvoimaisena toisintona EU:n uudella virallisella kielellä. Siinä määrätään myös Islantia koskevista kalakaupan lisämyönnytyksistä Kroatian liittyessä Euroopan talousalueeseen. Pöytäkirjaa on tarkoitus soveltaa väliaikaisesti sitä päivää seuraavan kolmannen kuukauden ensimmäisestä päivästä, jona sopimuspuolet ovat tallettaneet viimeisen tätä koskevan ratifioimis- tai hyväksymiskirjan. Komissio pitää neuvottelujen tuloksia tyydyttävinä ja pyytää neuvostoa hyväksymään liitteenä olevan päätöksen lisäpöytäkirjan allekirjoittamisesta ja väliaikaisesta soveltamisesta. 2014/0045 (NLE) Ehdotus NEUVOSTON PÄÄTÖS lisäpöytäkirjan allekirjoittamisesta Euroopan unionin ja sen jäsenvaltioiden puolesta Euroopan talousyhteisön ja Islannin tasavallan väliseen sopimukseen ja sen väliaikaisesta soveltamisesta Kroatian tasavallan Euroopan unioniin liittymisen johdosta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan yhdessä 218 artiklan 5 kohdan ja 218 artiklan 8 kohdan toisen alakohdan kanssa, ottaa huomioon liittymissopimuksen liitteenä olevan Kroatian tasavallan liittymisehdoista tehdyn asiakirjan ja erityisesti sen 6 artiklan 2 kohdan, ottaa huomioon komission ehdotuksen[2], sekä katsoo seuraavaa: 1) Neuvosto valtuutti 24 päivänä syyskuuta 2012 komission aloittamaan neuvottelut unionin ja sen jäsenvaltioiden ja Kroatian tasavallan puolesta Islannin kanssa pöytäkirjan tekemisestä Euroopan talousyhteisön ja Islannin tasavallan väliseen sopimukseen Kroatian tasavallan Euroopan unioniin liittymisen johdosta. 2) Neuvottelut on saatu menestyksekkäästi päätökseen, ja lisäpöytäkirja olisi allekirjoitettava Euroopan unionin ja sen jäsenvaltioiden puolesta sillä varauksella, että sen tekeminen saatetaan mahdollisesti päätökseen myöhemmin. 3) Lisäpöytäkirjaa olisi sovellettava väliaikaisesti sitä päivää seuraavan kolmannen kuukauden ensimmäisestä päivästä, jona sopimuspuolet ovat tallettaneet viimeisen tätä koskevan ratifioimis- tai hyväksymiskirjan, ON HYVÄKSYNYT TÄMÄN PÄÄTÖKSEN: 1 artikla Hyväksytään unionin ja sen jäsenvaltioiden puolesta lisäpöytäkirjan allekirjoittaminen Euroopan talousyhteisön ja Islannin tasavallan väliseen sopimukseen Kroatian tasavallan Euroopan unioniin liittymisen johdosta, jäljempänä ’lisäpöytäkirja’, sillä varauksella, että kyseisen lisäpöytäkirjan tekeminen saatetaan päätökseen myöhemmin. Lisäpöytäkirjan teksti on liitetty tähän päätökseen. 2 artikla Neuvoston pääsihteeristö laatii valtakirjan, jossa pöytäkirjan neuvottelijan nimeämä henkilö (nimeämät henkilöt) valtuutetaan allekirjoittamaan lisäpöytäkirja sillä varauksella, että sen tekeminen saatetaan mahdollisesti päätökseen myöhemmin. 3 artikla Sillä varauksella, että lisäpöytäkirjan tekeminen saatetaan päätökseen myöhemmin ja ennen sen voimaantuloa, lisäpöytäkirjaa sovelletaan väliaikaisesti sitä päivää seuraavan kolmannen kuukauden ensimmäisestä päivästä, jona sopimuspuolet ovat tallettaneet viimeisen tätä koskevan ratifioimis- tai hyväksymiskirjan lisäpöytäkirjan 4 artiklan mukaisesti. Tehty Brysselissä Neuvoston puolesta Puheenjohtaja [1] Neuvoston päätös valtuutuksesta aloittaa neuvottelut Euroopan unionin tai Euroopan unionin ja sen jäsenvaltioiden yhden tai useamman kolmannen maan tai kansainvälisen järjestön kanssa allekirjoittamien tai tekemien sopimusten mukauttamisesta Kroatian tasavallan liittyessä Euroopan unioniin (neuvoston asiakirja 13351/12 LIMITED). [2] EUVL C […], […], s. […]. LIITE LISÄPÖYTÄKIRJA EUROOPAN TALOUSYHTEISÖN JA ISLANNIN TASAVALLAN VÄLISEEN SOPIMUKSEEN KROATIAN TASAVALLAN EUROOPAN UNIONIIN LIITTYMISEN JOHDOSTA EUROOPAN UNIONI ja ISLANTI, jotka OTTAVAT HUOMIOON Brysselissä 22 päivänä heinäkuuta 1972 allekirjoitetun Euroopan talousyhteisön ja Islannin tasavallan sopimuksen, jäljempänä ’sopimus’, sekä Islannin ja yhteisön välistä kalan ja kalastustuotteiden kauppaa koskevat voimassa olevat järjestelyt, OTTAVAT HUOMIOON Euroopan talousyhteisön ja Islannin tasavallan väliseen sopimukseen liitetyn lisäpöytäkirjan tiettyjen kalojen ja kalastustuotteiden tuontiin Euroopan unioniin vuosina 2009–2014 sovellettavista erityismääräyksistä, OTTAVAT HUOMIOON Kroatian tasavallan liittymisen Euroopan unioniin, OTTAVAT HUOMIOON sopimuksen Kroatian tasavallan osallistumisesta Euroopan talousalueeseen, OTTAVAT HUOMIOON olemassa olevan kalan ja kalastustuotteiden kauppaa koskevan järjestelyn Islannin ja Kroatian tasavallan välillä, OVAT PÄÄTTÄNEET määritellä yhteisellä sopimuksella sopimukseen Kroatian tasavallan Euroopan unioniin liittymisen johdosta tehtävät mukautukset, ja OVAT PÄÄTTÄNEET TEHDÄ TÄMÄN PÖYTÄKIRJAN: 1 ARTIKLA Sopimuksen sekä sen erottamattomia osia olevien liitteiden ja pöytäkirjojen sekä päätösasiakirjan ja siihen liitettyjen julistusten tekstit laaditaan kroaatin kielellä, ja kyseiset tekstit ovat yhtä todistusvoimaisia kuin alkuperäiset tekstit. Sekakomitea hyväksyy kroaatinkieliset tekstit. 2 ARTIKLA 1. Tässä pöytäkirjassa vahvistetaan Islannista peräisin olevien tiettyjen kalojen ja kalastustuotteiden Euroopan unioniin tapahtuvaan tuontiin sovellettavat erityismääräykset. 2. Tämän pöytäkirjan 3 artiklassa vahvistetut tariffikiintiöt kattavat kymmenen kuukauden ajanjakson alkaen Kroatian liittymisestä EU:hun vuosia 2009–2014 koskevan rahoitusjärjestelyn päättymiseen (1 päivästä heinäkuuta 2013 30 päivään huhtikuuta 2014). Kiintiömääriä tarkastellaan uudelleen kyseisen ajanjakson loppuun mennessä ottaen huomioon kaikki merkitykselliset näkökohdat. 3. Tariffikiintiöitä sovelletaan päivästä, jona tämän pöytäkirjan väliaikainen soveltaminen alkaa, 4 artiklan 3 kohdassa määrättyjen menettelyjen mukaisesti, ja ne ovat käytettävissä kahdentoista kuukauden ajan kyseisestä päivästä. 3 ARTIKLA Unioni avaa seuraavat uudet tullittomat tariffikiintiöt Islannista peräisin oleville tuotteille: – Jäädytetyt keisarihummerit (Nephrops norvegicus) (CN-koodi 0306 15 90), nettopaino 60 tonnia. – Punasimppujen (puna-ahvenien) (Sebastes spp.) fileet, tuoreet tai jäähdytetyt (CN-koodi 0304 49 50), nettopaino 100 tonnia. 4 ARTIKLA 1. Sopimuspuolet ratifioivat tai hyväksyvät tämän pöytäkirjan omien menettelyjensä mukaisesti. Ratifiointi- tai hyväksymiskirjat talletetaan Euroopan unionin neuvoston pääsihteeristöön. 2. Pöytäkirja tulee voimaan seuraavana päivänä sen jälkeen, kun viimeinen ratifioimis- tai hyväksymiskirja on talletettu edellyttäen, että myös seuraavien asiaan liittyvien sopimusten ratifioimis- tai hyväksymiskirjat on talletettu: i) sopimus Kroatian osallistumisesta Euroopan talousalueeseen; ii) Euroopan unionin ja Norjan kuningaskunnan väliseen sopimukseen vuosia 2009–2014 koskevasta Norjan rahoitusjärjestelmästä Kroatian tasavallan Euroopan talousalueeseen osallistumisen johdosta tehty lisäpöytäkirja; iii) Euroopan talousyhteisön ja Norjan kuningaskunnan väliseen sopimukseen Kroatian tasavallan Euroopan unioniin liittymisen johdosta tehty lisäpöytäkirja. 3. Tätä pöytäkirjaa sovelletaan väliaikaisesti sitä päivää seuraavan kolmannen kuukauden ensimmäisestä päivästä, jona viimeinen tätä koskeva ratifioimis- tai hyväksymiskirja on talletettu, kunnes tämän artiklan 1 ja 2 kohdassa tarkoitetut menettelyt on saatettu päätökseen, 5 ARTIKLA Tämä pöytäkirja laaditaan bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron sekä islannin kielellä yhtenä alkuperäiskappaleena, jonka jokainen teksti on yhtä todistusvoimainen, ja se talletetaan Euroopan unionin neuvoston pääsihteeristöön, joka toimittaa oikeaksi todistetun jäljennöksen siitä kaikille sopimuspuolille. Tehty Brysselissä […] päivänä [...]kuuta 2013. Euroopan unionin puolesta Islannin puolesta